Pa, seun (14) in aanhouding ná dood van inbrekerArgieffoto: Kent Williamson ŉ Pa en sy 14-jarige seun van KwaMhlanga in Mpumalanga is in aanhouding nadat hulle glo ŉ inbreker Vrydagaand met messe doodgesteek het. Volgens ŉ polisieverklaring het die 14-jarige seun wakker geword van ŉ geraas wat geklink het soos iemand wat ŉ deur probeer oopdwing. Die seun het dadelik opgestaan en sy pa gaan wakker maak, maar toe sy pa in die voorhuis kom om ondersoek in te stel, het hy hom trompop in die inbreker vasgeloop. Volgens die polisie het die inbreker ŉ wapen op die man gerig voordat hy op geld en ander goedere aangedring het. Die inbreker het glo verskeie skote afgevuur, maar dit is nie seker of die man gewond is nie. Die seun se pa het vermoedelik aan die rower gesê die geld word in die kluis in die slaapkamer gehou, en het hy die pistool by hom probeer afneem op pad na die slaapkamer. ŉ Struweling het ontstaan. Die pa het om hulp geskree en die seun het sy pa met messe te hulp gesnel. Die pa sowel as die seun het die rower glo met messe bygedam. Die rower is op die toneel dood. Die polisie het beslag gelê op ŉ pistool met patrone, asook die messe waarmee die rower doodgemaak is. ŉ Saak van moord en huisroof word ondersoek. Die seun se pa het ook ŉ saak van besit van ŉ ongelisensieerde wapen teen hom. Brig. Leonard Hlathi, woordvoerder van die Valke, was nie onmiddellik beskikbaar vir kommentaar nie. Dit is nie duidelik of iemand anders in die huis was ten tye van die voorval nie. Dit is ook nog nie duidelik of enigiemand aangekla is nie. Die pa en seun sal na verwagting binnekort vrygelaat word ná volledige ondervraging.